ПРОЈЕКАТ СПОЉЊЕГ УРЕЂЕЊА
У улици Браће Михаиловића се налази дрворед који је предвиђен за уклањање због јако лошег здравственог и визуелног стања. Здравствено стање које води ка неминовном сушењу представља повећан ризик од лома грана и читавих стабала, а посебно у условима јаких ветрова и олуја. Што може бити опасност за кориснике тротоара и околних површина и објеката, као и за саме објекте и предмете у близини. Поред тога, борови од којих је сачињен дрворед својим кореном оштећују коловоз и тротоаре те угрожавају постојеће околне објекте. 
Према пројектном задатку и планској документацији, новопланирани дрворед је предвиђен са обе стране улице Браће Михајловић до улице Војводе Степе где год то услови на терену дозвољавају. 
Пројектом озелењавања предвиђено је формирање новог дрвореда. Хортикултурно уређење улице рађено је у складу са природним и стеченим условима средине, карактером и наменом локације, садржајима у непосредном окружењу, а надовезује се на саобраћајно/архитектонско решење простора.
Планирана је садња 56 нових стабала, као и 10 додатних стабала у парку Гавриловац и градском парку. За дрворедну садницу изабрана је врста украсне крушке која представља листопадно дрво средњих димензија (висине 8-12м), природно витке, овалне, правилне крошње (ширине 4-6м). Листови су овални, понекад дужи од 10цм, јарко зелени, међу првим листовима у пролеће и последњим у јесен. Јесења боја лишћа се јавља касније, али је зато изузетно атрактивна, и мења се од јарко жуте преко наранђасте до љубичастоцрвене. Цвета у априлу у облику појединачних, у групи од 6-12 цветова. Боја цветова је бела. Плодови су веома ретки. Ова врста се одликује компактном и усправном  крошњом, мање инвазивним кореновим системом и високом отпорношћу на градске стресове, што је чини погодном и идрживом у урбаним срединама.

